Баневи не искат да се връщат в България - България | Vesti.bg
Френския адвокат на семейство Баневи Венсан Пенар поясни, че има два основни аргумента пред съда против връщането на Баневи
16 ноември 2018, 10:53, oбновена в 11:39
Николай и Евгения Баневи, които бяха арестувани на летището в Ница, засега не искат да се връщат в България. Това съобщи техният френския адвокат Венсан Пенар, пред Би Ти Ви (bTV). „Те не са съгласни с искането за връщане на българските съдебни власти и го заявяват пред френските“, казва адвокатът.
Той обясни, че за последно ги е видял онзи ден в затвора. „Добре са, като се има предвид, че са за първи път в затвора, но са оптимисти и децата им липсват. Неприятно е, че от две седмици са с едни и същи дрехи“, коментира защитникът им.
Венсан Пенар поясни, че
има два основни аргумента пред съда против връщането на Баневи.
„Първият касае процедурата около заповедта. Дали разполагаме с цялата информация, за да я уважим. Това ми е първата работа като адвокат. И втората – да проверя дали няма други причини, освен заявените от българските власти, за да поискат връщане на Баневи“, обясни той.
Защитникът на семейството разказа за ареста им на летището в Ница. „Когато ги задържат на летището, идва техен познат да вземе децата им. Имало е много полицаи на ареста, била е подготвена акция. Няма насилие, агресия, но Баневи са задържани пред много хора. Нямало е журналисти. Сложили са им белезници, такава е френската процедура“, обясни адвокатът.
Венсан Пенар уточни също, че
не е познавал семейство Баневи преди да поеме случая им.
Бневи бяха задържани в Ница на 26 октомври заради подозрения в данъчни престъпления и присвояване. В къщата на Баневи в столичния квартал „Бояна“ разследващи намериха оригинали на документи, които прокуратурата ще проверява, както и огромно количество злато и скъпоценни камъни. Разследването започна от дружеството „Полимери”, приватизирано от Банев през 1998 г.
Веднага след ареста на семейството в отворено писмо, подписано от пресцентъра на Евгения и Николай Баневи, беше съобщено, че адвокатите им ще внесат възражения по обвиненията на специализираната прокуратура. В писмото се посочваше още, че семейството няма имение в Ница, а е наета къща с цел децата им да учат във Франция. Освен това, те възнамерявали да се прибират в България, като самолетните им билети били за деня на ареста.
Баневи съд Франция арест България
Пожар изпепели няколко къщи във "Вароша" на Велико Търново (ВИДЕО+СНИМКИ)